Priekšlikums Eiropas Parlamenta un Padomes regula, ar ko groza Regulu (EK) Nr. 1924/2006 par uzturvērtības un veselīguma norādēm uz pārtikas produktiem /* COM/2007/0368 galīgā redakcija - COD 2007/0128 */





[pic] | EIROPAS KOPIENU KOMISIJA | Briselē, 28.6.2007 COM(2007) 368 galīgā redakcija 2007/0128 (COD) Priekšlikums EIROPAS PARLAMENTA UN PADOMES REGULA, ar ko groza Regulu (EK) Nr. 1924/2006 par uzturvērtības un veselīguma norādēm uz pārtikas produktiem (iesniegusi Komisija) PASKAIDROJUMA RAKSTS Šajā priekšlikumā ir divi grozījumi 14. un 28. pantā Eiropas Parlamenta un Padomes Regulā (EK) Nr. 1924/2006 par uzturvērtības un veselīguma norādēm uz pārtikas produktiem. Tā nolūks ir paredzēt atbilstošu pārejas laiku veselīguma norādēm attiecībā uz bērnu attīstību un veselību. Šādas veselīguma norādes, tāpat kā citas veselīguma un uzturvērtības norādes, pašlaik jau izmanto Kopienas tirgū. Uzturvērtības norādes, ko izmantoja kādā no dalībvalstīm līdz 2006. gada 1. janvārim, ievērojot uz šādām norādēm attiecināmos valsts noteikumus, un kas nav iekļautas Regulas (EK) Nr. 1924/2006 pielikumā, var turpināt izmantot vēl trīs gadus pēc minētās regulas stāšanās spēkā. Uz veselīguma norādēm, kas neattiecas uz bērnu attīstību un veselību, attiecas arī pārejas pasākumi, kas sīki izklāstīti minētās regulas 28. panta 5. un 6. punktā. Tomēr Regulā (EK) Nr. 1924/2006 netika paredzēti līdzīgi pārejas pasākumi veselīguma norādēm, kas attiecas uz bērnu attīstību un veselību. Šāda situācija izveidojās pēc dažādiem minētās regulas grozījumiem, kurus pieņēma koplēmuma procedūrā. Lai bērniem nodrošinātu labāku aizsardzību, tika nolemts veselīguma norādēm, kas attiecas uz bērnu attīstību un veselību, piemērot tādu pašu režīmu kā samazināta slimības riska norādēm (atļaujas piešķiršana). Šīs izmaiņas ieviesa ar diviem grozījumiem, kuros regulas 14. panta, kurš ir par norādēm par samazinātu slimības risku, virsrakstā un pirmajā punktā pievienoja vārdus „un norādes, kas attiecas uz bērnu attīstību un veselību”. Tādējādi uz norādēm attiecībā uz bērniem attiecas tāda pati kārtība kā uz norādēm par samazinātu slimības risku, kam minētajā regulā ir paredzēts pārejas laiks, jo šādas norādes nebija atļautas saskaņā ar noteikumiem, kas bija spēkā pirms minētās regulas pieņemšanas. Tā kā norādēm, kas attiecas uz bērnu attīstību un veselību, nav pārejas pasākumu, no regulas piemērošanas dienas (2007. gada 1. jūlijs) nebūs atļauts sniegt šādas norādes produktiem, kas ražoti pēc minētā datuma. Vienīgais spēkā esošais pārejas pasākums, ko piemēro norādēm, kas attiecas uz bērnu attīstību un veselību, ir izklāstīts 28. panta 1. punktā. Tas attiecas uz produktiem, kuri tiks laisti tirgū vai marķēti pirms 2007. gada 1. jūlija. Šis pārejas laiks attieksies uz produktiem, kuri fiziski atrodas plauktos vai ir jau marķēti, bet tas neattieksies uz produktiem, kuri būs ražoti un tiks izplatīti pēc minētā datuma. Krājumiem beidzoties, tirgus piegādes tiks pārtrauktas. Tāpēc tiek ierosināts paredzēt pārejas pasākumus norādēm, kas attiecas uz bērnu attīstību un veselību. Šāds pārejas laiks un atļaujas piešķiršana norādēm, kas attiecas uz bērnu attīstību un veselību, nodrošinās tās patērētāju grupas aizsardzību, kurai tās ir paredzētas, un dos uzņēmējiem pietiekoši daudz laika, lai nodrošinātu raitu pāreju uz regulas noteikumu ievērošanu. Priekšlikums neietekmē Eiropas Kopienas budžetu. 2007/0128 (COD) Priekšlikums EIROPAS PARLAMENTA UN PADOMES REGULA, ar ko groza Regulu (EK) Nr. 1924/2006 par uzturvērtības un veselīguma norādēm uz pārtikas produktiem EIROPAS PARLAMENTS UN EIROPAS SAVIENĪBAS PADOME, ņemot vērā Eiropas Kopienas dibināšanas līgumu, un jo īpaši tā 95. pantu, ņemot vērā Komisijas priekšlikumu[1], ņemot vērā Eiropas Ekonomikas un sociālo lietu komitejas atzinumu[2], ņemot vērā Reģionu komitejas atzinumu[3], saskaņā ar Līguma 251. pantā noteikto procedūru[4], tā kā: 1. Ar Eiropas Parlamenta un Padomes Regulu (EK) Nr. 1924/2006 par uzturvērtības un veselīguma norādēm uz pārtikas produktiem paredz noteikumus attiecībā uz norāžu izmantošanu pārtikas produktu marķējumā, noformējumā un reklāmā. 2. Ir aizliegts sniegt veselīguma norādes, ja tās neatbilst Regulā (EK) Nr. 1924/2006 noteiktajām vispārējām un īpašajām prasībām un ja tās nav iekļautas Kopienas atļauto veselīguma norāžu sarakstos. Šie veselīguma norāžu saraksti vēl ir jāizstrādā saskaņā ar regulā izklāstītajām procedūrām. Tādējādi 2007. gada 1. jūlijā, dienā, no kuras piemēro regulu, minētie saraksti nebūs spēkā. 3. Tāpēc Regulā (EK) Nr. 1924/2006 ir paredzēti pārejas pasākumi veselīguma norādēm, kas neattiecas uz slimības riska mazināšanu un uz bērnu attīstību un veselību. 4. Attiecībā uz veselīguma norādēm, kas attiecas uz slimības riska mazināšanu, pārejas pasākumi nebija vajadzīgi. Direktīvā 2000/13/EK paredzēts aizliegums attiecībā uz norādēm, kas attiecas uz slimību profilaksi, terapiju un ārstēšanu, un Regulā (EK) Nr. 1924/2006 ir ieviesta jauna norāžu kategorija attiecībā uz slimības riska mazināšanu, tādēļ produktiem ar šādām norādēm nebūtu jāatrodas Kopienas tirgū. 5. Norāžu kategoriju attiecībā uz bērnu attīstību un veselību ieviesa ļoti vēlīnā Regulas (EK) Nr. 1924/2006 pieņemšanas procedūras posmā, neparedzot pārejas pasākumus. Tomēr Kopienas tirgū jau ir pieejami produkti, kuriem ir šādas norādes. 6. Lai nepieļautu tirgus piegāžu pārtraukšanu, ir lietderīgi uz norādēm, kas attiecas uz bērnu attīstību un veselību, attiecināt tos pašus pārejas pasākumus, kurus attiecina uz citām veselīguma norādēm. 7. Tāpēc attiecīgi jāgroza Regula (EK) Nr. 1924/2006, IR PIEŅĒMUŠI ŠO REGULU. 1. pants Regulu (EK) Nr. 1924/2006 groza šādi. (1) Regulas 14. panta 1. punktu aizstāj ar šādu: „1. Neatkarīgi no Direktīvas 2000/13/EK 2. panta 1) punkta b) apakšpunkta var izmantot šādas norādes, ja tās ir atļautas saskaņā ar šīs regulas 15., 16., 17. un 19. pantā minēto procedūru, tās iekļaujot šādu Kopienas atļauto norāžu sarakstā kopā ar visiem vajadzīgajiem šo norāžu izmantošanas nosacījumiem: (a) norādes par samazinātu slimības risku, (b) norādes, kas attiecas uz bērnu attīstību un veselību.”. (2) Regulas 28. panta 6. punkta ievadteikumu aizstāj ar šādu: „Uz veselīguma norādēm, kas nav minētas 13. panta 1. punkta a) apakšpunktā un 14. panta 1. punkta a) apakšpunktā, kuras izmantotas saskaņā ar attiecīgajiem valsts noteikumiem pirms šīs regulas spēkā stāšanās dienas, attiecina šādus nosacījumus:”. 2. pants Šī regula stājas spēkā 2007. gada 1. jūlijā. Šī regula uzliek saistības kopumā un ir tieši piemērojama visās dalībvalstīs. Briselē, [..] Eiropas Parlamenta vārdā — Padomes vārdā — Priekšsēdētājs Priekšsēdētājs [1] OV C [..], [..], [..]. lpp. [2] OV C [..], [..], [..]. lpp. [3] OV C [..], [..], [..]. lpp. [4] OV C [..], [..], [..]. lpp.